Congo (film)

Congo er en amerikansk action og eventyrfilm fra 1995 regissert av Frank Marshall. Filmen handler om en farefull ekspedisjon inn i Kongos jungel der målet er å finne ekstra hardføre diamanter som skal brukes i laserstrålemaskiner. Med på samme ekspedisjon er legen Elliot som har som mål å returnere en gorilla til sitt fødested, samt en diamanthandler på jakt etter den legendariske kong Salomos by. Hovedrollene spilles av Dylan Walsh, Laura Linney, Tim Curry, Ernie Hudson, Adewale Akinnuoye-Agbaje, Grant Heslov og Joe Don Baker. Filmen er basert på Michael Crichtons roman Congo fra 1980.

Congo kan beskrives som en eventyrfilm fra Afrikas indre med et slags økologisk budskap. Den fikk dårlig mottakelse av kritikerne, men ble til tross for det en kommersiell suksess. Den havnet på 16.-plass over de meste innbringende filmene i USA i 1995 og spilte inn over 150 millioner dollar på verdensbasis.

Handling
Det profittgrådige multimedie-konsernet TraviCom har kastet sine øyne på en øde del av Kongo, hvor det skal finnes en ekstra hardfør type diamanter, ideelle til laserstrålemaskiner. Selskapet sender en ekspedisjon til det mystiske stedet som ledes av Karen Ross (Laura Linney). Med på samme ekspedisjon er også Dr. Peter Elliot, som har som oppdrag å returnere gorillaen Amy til sitt fødested. Den rumenske eventyrer og diamantelskeren dr. Homolka blir ved en tilfeldighet også med på ekspedisjonen, og han er på utkikk etter den legendariske kong Salomos by. Etter en farefull ferd kommer de til en plass der menneskelig grådighet og naturlovene har gått beserk. De oppdager den hemmelige byen Zinj, og finner ut at i Congo er menneskene den arten som holder på å dø ut. I tillegg til de ettertraktede diamantene viser ruinene seg å være bebodd av en særdeles aggressiv rase med gorillaer.

Om filmen

Filmanmelderne og seerne
De amerikanske anmelderne gav den forholdsvis dårlig omtale, og filmen har bare oppnådd 22% på Rotten Tomatoes. Den kjente filmkritikeren Roger Ebert gav den imidlertid brukbar omtale.

Til tross for lunken mottakelse ble filmen en publikumssuksess og innbrakte over 81 millioner dollar på amerikanske kinoer alene, og over 152 millioner på verdensbasis.

Priser og nominasjoner
Jerry Goldsmith ble i 1996 tildelt en BMI Film Music Award for filmmusikken, mens Ernie Hudson ble tildelt en Universe Reader's Choice Award i 1995 for beste birolle.

Filmen ble nominert til tre Saturn Awards i 1996 i kategoriene beste film, beste regissør og beste spesial effekter.

I Norge
Filmen fikk terningkast fire av Dagbladets og Aftenpostens anmeldere, mens VGs anmelder gav den terningkast en.

I rollene
Laura Linney: Karen Ross
Dylan Walsh: Peter Elliot
Ernie Hudson: Captain Munro
Tim Curry: Herkermer Homolka
 Adewale Akinnuoye-Agbaje:  Kahega 
Grant Heslov: Richard
Joe Don Baker: R. B. Travis
John Hawkes: Bob Driscoll
 Lorene Noh:  Amy 
 Mary Ellen Trainor:  Moira 
 Stuart Pankin:  Boyd 
 Carolyn Seymour:  Eleanor Romy 
 Lawrence T. Wrentz:  Prof. Arliss Wender 
 Bruce Campbell: Charles Travis 
 Taylor Nichols: Jeffrey Weems 
 Michael Chinyamurindi: Claude from Mombasa 
 Darnell Suttles: Hospital Interrogator  
 Joe Pantoliano: Eddie Ventro

Referanser

Eksterne lenker

 Filmtrailer

Eventyrfilmer fra USA
Actionfilmer fra USA
Science fiction-filmer fra USA
Filmer basert på bøker
Filmer fra 1995
Engelskspråklige filmer
Swahilispråklige filmer
Filmer lagt til Afrika
Filmer lagt til jungelområder